送張無夢歸天台山
作者：錢惟演
朝代：宋

paragraphs: 金庭霞標雲半中，巖扉澗戶凌太空。
飄飄靈氣際浮景，蟬蛻萬物乘高風。
吾君當天坐環極，物色異人方側席。
豈因垂釣識羔裘，不假張羅得鳬舄。
恩深況遇千齡旦，威顔咫尺隆宸盼。
問政應同牧馬言，臨軒幾動猶龍嘆。
方瞳玉骨本無羈，馳烟馭氣思東歸。
江南芳草正無際，林下羣鶑猶亂飛。
浮丘挹袂去何處，五芝同曉仙露晞。
人間祕境不可識，千載宸章煥巖壁。